ΓΡΑΠΤΗ ΕΡΩΤΗΣΗ E-0915/97 υποβολή: Μιχαήλ Παπαγιαννάκης (GUE/NGL) προς την Επιτροπή (12 Μαρτίου 1997)

Θέμα: Κονδύλια για επαγγελματική κατάρτιση

Δεδομένης της σημασίας των κονδυλίων για την επαγγελματική κατάρτιση που περιλαμβάνονται στο Β ΚΠΣ για την Ελλάδα και δεδομένου ότι το σύστημα οργάνωσης και λειτουργίας των κέντρων κατάρτισης στην Ελλάδα είναι πρακτικά ανενεργό εδώ και πολύ καιρό, ερωτάται η Επιτροπή:

1. Σε ποιό σημείο βρίσκεται σήμερα η προσπάθεια για την εγκαθίδρυση ενός αξιόπιστου και αποτελεσματικού συστήματος κατάρτισης στην Ελλάδα;

2. Πώς λειτούργησε ή πώς δεν λειτούργησε το σύστημα πιστοποίησης των ΚΕΚ που άρχισε να εφαρμόζεται από το καλοκαίρι του 1996 και το οποίο ως φαίνεται είχε τα βασικά στοιχεία αξιοπιστίας και σοβαρότητας;

3. Τί μέτρα σχεδιάζει να λάβει η Επιτροπή λόγω του ότι οι συνεχείς νομοθετικές και διοικητικές αλλαγές, μεταξύ άλλων, βάζουν σε δοκιμασία τα βιώσιμα ΚΕΚ τα οποία τήρησαν επακριβώς το ισχύον θεσμικό πλαίσιο και τα οποία λόγω της εμπλοκής της διαδικασίας πιστοποίησης αντιμετωπίζουν σοβαρά προβλήματα;

4. Έχει υπάρξει αξιολόγηση των έως τώρα δαπανών για τα προγράμματα επαγγελματικής κατάρτισης; και

5. Τί μέτρα προτίθεται να λάβει η Επιτροπή προκειμένου να διασφαλίσει στις προσεχείς αναθεωρήσεις του Β ΚΠΣ το ύψος των κονδυλίων τα οποία προορίζονται για τους ανθρώπινους πόρους στην Ελλάδα;

Απάντηση του κ.Flynn εξ ονόματος της Επιτροπής (25 Απριλίου 1997)

1. Η επεξεργασία ενός νέου συστήματος πιστοποίησης το οποίο εγκρίθηκε πρόσφατα από την ελληνική βουλή έχει πραγματοποιηθεί στο πλαίσιο της συνεργασίας της βουλής με το κράτος μέλος. Αυτό το νέο θεσμικό πλαίσιο αποτελεί ένα σημαντικό βήμα προς την εγκαθίδρυση ενός πιο αποτελεσματικού και διαφανούς συστήματος καθώς και ένα ουσιαστικό στοιχείο στην ανάπτυξη ποιοτικά ανώτερων ενεργειών.

Καθιερώνοντας αντικειμενικά ποιοτικά κριτήρια καθώς και μια καλύτερη εκτίμηση των αναγκών όσον αφορά την κατάρτιση, το κέντρο πιστοποίησης θα συμβάλει, μέσω μιας σημαντικής μείωσης του αριθμού των κέντρων επαγγελματικής κατάρτισης (των KEK), στη βελτίωση των προγραμμάτων κατάρτισης.

2. Τον Ιούλιο του 1996, η επιτροπή παρακολούθησης του επιχειρησιακού προγράμματος «Συνεχής κατάρτιση», υπέβαλε μια νέα πρόταση υπουργικής απόφασης όσον αφορά τις διαδικασίες πιστοποίησης των KEK.

Η απόφαση αυτή δεν εφαρμόστηκε και καμμία πιστοποίηση δεν πραγματοποιήθηκε, ως αποτέλεσμα των παρατυπιών στη λειτουργία του εθνικού κέντρου πιστοποίησης τις οποίες απεκάλυψαν οι έλεγχοι της Επιτροπής.

3. Προκειμένου να εξασφαλιστεί η συνέχεια των ενεργειών κατά το 1997, η Επιτροπή είναι έτοιμη να εξετάσει μαζί με το υπουργείο Εργασίας την καθιέρωση ενός μεταβατικού προγράμματος για το έτος αυτό, βάσει σχετικής πρότασης την οποία θα υποβάλουν οι ελληνικές αρχές. Συμφωνήθηκε ότι για το πρόγραμμα αυτό:

- δεν θα παρέχεται προσωρινή πιστοποίηση 7

- οι αρμόδιοι φορείς εφαρμογής θα επιλέγονται με βάση κοινά αποδεκτά, σαφώς καθορισμένα και αντικειμενικά κριτήρια 7

- το υπουργείο Εργασίας και ο οργανισμός απασχόλησης εργατικού δυναμικού θα εξασφαλίσει τις αναγκαίες δομές για την επιτήρηση της διαχείρησης και τον έλεγχο σχετικών ενεργειών.

4. Το υπουργείο Εργασίας εντός ολίγων εβδομάδων θα δημοσιεύσει δύο προσκλήσεις υποβολής προσφορών για την επιλογή εκτιμητών των επιχειρησιακών προγραμμάτων «Συνεχής κατάρτιση» και «Καταπολέμηση του αποκλεισμού».

5. Η Επιτροπή έλαβε την αυστηρή δέσμευση των αντίστοιχων ελλήνων υπουργών ότι θα ληφθούν όλα τα αναγκαία μέτρα, ώστε να δοθεί η προτεραιότητα που αρμόζει στις ενέργειες σχετικά με το ανθρώπινο δυναμικό και συνεπώς, ότι θα πραγματοποιηθεί ανάλογα η πλήρης κατανομή όλων των διατιθέμενων οικονομικών πόρων.